Viktor Vavitc (suterot)

Viktor Vavitc : rossiavaf kind, tukotabas va Artowara ke 1905 

Va bali stegeyeni loon dam teli kovebayani pu Viktor Vavitc me rogestit, i pu cugexaf berpot ke Boris Jitkov icde 1905-e tanda lize taneafa rossiafa artowara dilizer. Suteyen wali 1929 is 1934 az pakon tusaneayan ton divokseks bak mila rekola, Viktor Vavitc bak ane rotafe sare zo envar. Nuyotackafa lidawicka abdivodasa remi 1920-e sanda tir griawiyisa ba 1934 viele taneafa aba ke Tanara va sovietaf suterotikeem, gransena gan Stalin, irowon ic warzafa seltevafa geltreva va int emar. Batvieli, kot grabom di gotir galbeduks oke di zo deokar.

Ronosanegayan bak bareaksat ke 1941, arti barda radimi awalkera ke sutesik, az tere vilayan gan Stalin urayara, Viktor Vavitc golde takrelaf rubiasik di zo giwayar. Jiligason da va dugapafa neva dagir, bantan va konak tulok birgon djukuvider...

Grabom bak 1999 koe Rossia zo dimblisir. Malyopasik va in gu  bocaf rossiaf berpotany ematcon gu Geja is dili ke Tolstoy is Jivago selaropik ke Boris Pasternak is Bli is bali ke Vasili Grosman banviele duvud. Ae Pasternak va Viktor Vavitc gu an rossiaf berpot icde Artowara ke 1905 torigiyir. Isen va kevitsayani bali ke berpot ke Grosman en gotrakut, i va suteks tenuyun bak 1962 vox urayayan gan doevafa rictaga num fodrasuyun vox gire awiyis bak 1980. Milinde koe Bli is bali, Jitkov moe izvapa va int omavar ise va folvafa blira ke toloya yasa nakilar, i ke Vavitc yasa nokodayana gan Tsar roti is inaf birgaf ardial isu Tiktin.

Bro an grabom ke Grosman, Viktor Vavitc va Tsar urayara dere me rotortayar. Volgradilik dum Viktor Vavitc meropursatanon me zo rokiblar, i dum oxaf is axaf ebafamik klokas va sayakafa klepa num segus va ardial, i dum idjik ke berpot. Askison da Tiktin ar koredik etrakasaf gu dilizesa artowara kalir : « Tokdume vrebon dodelik ? Tokdume me kot ayik ? Tokdume dodelik tid taweip ? Tid dodelik kiren... va batcoba anton grupaskid, edeme co tid malyerotik. », pune batcoba va daneksaj arse co nekiyir.

Lanaca ke tanizva ke Jitkov va dulapera pilkovon jekur. Bak 1905 va aora iar, mu rojusa lospa kev stakera va Yud korik. Bata bifa tir gamiafa koe Viktor Vavitc, kiren bat in osk tir berpot va dodelafa piksa voxosk yatkafa vajikera va rossiafa yudfimuca, i vajikera popon is zatkackon slemana. Bata yudfimafa eepta kiewagiyina gan Tsar vertuma gan doeva zo wanur, isen bata rabatera tir tiskina bagalacka lodam antafa golara. Koe Viktor Vavitc, Artowara ke 1905 afion gu tela ke 1917 zo guzekar.

 Izga ke Potyomkin tota 
Xantofa sutera tanafa is mematcafa ke Boris Jitkov va roidasisa nega ponar, i va bitc va mon san-toloy koredik dikis va walglani bali. Bata bitejkorafa vegedura nijur budarapa va berpotaf darsaceem ise va keucapa is trumucapa bas belisik imaxur. Va bagalara ke John Dos Passos koe USA barberpot milugale suteyen rotrakut, is moekote va figafe ksease elpatckane buneyene gan Sergey Eisenstein bak 1920-e sanda.

Izga ke Potyomkin gejatota vamoe Viktor Vavitc ostik azenter. Eisenstein va elpatara va lenoparapa va Artowara ke 1905 klokayar, voxen arbe um ugal va zixa ke tarlera ke drig ke Potyomkin anton di gonizvayar. Boris Jitkov va coba lordemeyena gan sovietaf elpatasik lajutukramar : i va tamef kind loviele voldjuyoltas va xo isu voldjumevlas. Boris Jitkov gu izvopaf lag meviele krular voxen inaf berpotaf fitc va katcilinda razdar nume va grot askir.

Viktor Vavitc va ankutuca ke ayik kev kota kotreva, izvar, i kev kotreva dare gazarotifa az re doevarotifa. Ae tir an berpot va Artowara ke 1905, voxen sare anton tir yonta. Banugale funeyer, wan funer.

 Dere rupel 
 Boris Jitkov : Sovietaf rossiavaf suterotik ( 1882-1938 )
 Rossiavafo xanto, dene Wikisource : Виктор Вавич

|style="vertical-align: top;"|

|}

Viktor Vavitc
Viktor Vavitc
Viktor Vavitc
Viktor Vavitc
Viktor Vavitc